b'\n_START_ARTICLE_\nDru\xc5\xbebeni roman\n_START_PARAGRAPH_\nDelavski roman (tudi proletarski, socialni roman) je \xc5\xbeanr proletarske knji\xc5\xbeevnosti, ki je oprta na ideje oktobrske revolucije in komunizma. Gre za knji\xc5\xbeevnost o tako imenovanem malem \xc4\x8dloveku (delavcu in kmetu). Mo\xc4\x8dno podporo je imela v dr\xc5\xbeavah Srednje Evrope - najbolj v Nem\xc4\x8diji, Avstriji in na Mad\xc5\xbearskem. Glavna tema proletarske literature je bil razredni boj. _NEWLINE_Proletarec je dr\xc5\xbeavljan najni\xc5\xbejega razreda, obi\xc4\x8dajno delavskega. Proletarski roman pogosto slu\xc5\xbei kot sredstvo za spodbujanje socialne reforme ali politi\xc4\x8dne revolucije v delavskem razredu. Najve\xc4\x8d romanov tak\xc5\xa1nega tipa je bilo napisanih med letoma 1930 in  1945 v razli\xc4\x8dnih predelih sveta._NEWLINE_Prvi slovenski delavski roman Iz modernega sveta je napisal Fran Sale\xc5\xa1ki Fin\xc5\xbegar leta 1904. Roman govori o \xc5\xbeelezarskem \xc5\xa1trajku na Jesenicah. Fin\xc5\xbegar je konflikt med delodajalci in delavci re\xc5\xa1il s poroko h\xc4\x8derke tovarnarja z delavskim zdravnikom, ki je bil na strani stavkajo\xc4\x8dih. Oznako delavskega romana so zapisali tudi pri Franu Zba\xc5\xa1niku (\xc5\xbdrtve, 1901) in Janko Kersniku (Testament, 1902), vendar ti dolgi pripovedi nimata izrecne vrstne oznake roman, kakor je nima tudi prvi natis Cankarjevega Na klancu, 1902. Naslednji delavski roman je Albina Prepeluha Mina. Izrazi delavski/socialni/proletarski roman se v zgodnej\xc5\xa1ih slovenskih publicisti\xc4\x8dnih poro\xc4\x8dilih nana\xc5\xa1ajo na romane Zolaja, Gregorja Samarova, Maxa Kretzerja, Sergeja \xc5\xa0arapova, Jacka Londona.'